በቲሸርቱ ላይ ያስተጋባው እምነት ትክክለኛና ተገቢ ነው ወይ? የሚሉ ጥያቄዎችን በማንሳት ሲያበጥሩት ሰንብተዋል። እውነትም፣ ቲሸርቱ ተገቢ አልነበረም። አንደኛ ነገር፣ የስፖርት አፍቃሪዎች፣ ስፖርተኞችን የሚመለከቱት የሃይማኖት ስብከት ለመቃመስ አይደለም - አንዳች ልዩ የአካል ብቃት ለማየትና የመንፈስ መነቃቃትን ለማግኘት ነው። ሁለተኛ ነገር፣ ቃለምልልሱን ያዘጋጀው የስፖርት ተቋም (ማህበር)፣ ሃይማኖታዊ ስብከቶችን እንደማያስተናግድ በተደጋጋሚ ገልጿል። ስፖርተኛው፣ በራሱ ጊዜና ቦታ መስበክ መብቱ ነው። ሌሎች ሰዎች ገንዘባቸውንና ጥረታቸውን ባፈሰሱበት መድረክ ላይ በግድ ለመስበክ መሞከር ግን ስህተት ነው። ሦስተኛ ነገር፣ “ኢየሱስ ከሌለ፣ ሰላም የለም” ሲባል፣ ከዛሬ ሁለት ሺ አመት በፊት በአለማችን ሰላም አልነበረም ማለት ነው? ክርስትና ባልተስፋፋባቸው ቦታዎችና ዘመናት፣ ጨርሶ ሰላም ተፈጥሮ አያውቅም? ይሄ ከታሪካዊ መረጃዎች (ማለትም ከሳይንሳዊነት) ጋር ይቃረናል። ደግሞስ፣ እንደ አብዛኞቹ ሃይማኖቶች፣ እንደ ሂንዱ እና እንደ እስልምና፣ ክርስትና የተስፋፋባቸው የመጀመሪያዎቹ ሺ አመታትኮ፣ በአብዛኛው በጦርነት የተሞሉ ናቸው። ሃይማኖትን በማንገብ የተደረጉ ጦርነቶችኮ ስፍር ቁጥር የላቸውም። አራተኛ ነገር፤ ፅሁፉ የአክራሪዎች ዛቻ ይመስላል። ለምሳሌ፣ “ኢየሱስ ካለ፣ ሰላም አለ” የሚል ቲሸርት ቢለብስ ኖሮ፣ ስብከቱ፣ የዛቻ ሳይሆን የማግባባት ሙከራ እንደሆነ ለመረዳት አይከብድም ነበር።
